In nomine sancte et individue Trinitatis, amen. Ego Ludovicus, Dei gratia Francorum rex. Notum facimus omnibus futuris et presentibus quod Salo, vicecomes Senonensis, infirmis de Populeio in elemosinam donavit centum et quinque solidos in pedagio de Ponte, et unum modium frumenti in molendino suo super Vanam. Salonis vero filius, Garinus, elemosinam ampliavit et jamdicte domui, in eodem pedagio, de parte sua, dedit centum et quinque solidos; et in eodem molendino unum modium frumenti. Cum vero res de feodo nostro sit, peticione Garini, et suam et patris sui Salonis elemosinam dicte domui litteris et sigillo nostro firmavimus, subter inscripto nominis nostri karactere. Actum Senonis, anno incarnati Verbi Mº Cº LXº VIIIIº; astantibus in palatio nostro quorum apposita sunt nomina et signa: S. comitis Theobaldi, dapiferi nostri; S. Guidonis, buticularii; S. Mathei, camerarii; S. Radulfi, constabularii. Data per manum Hugonis, cancellarii. (Monogramme).